**Základná škola, Tulipánová 1, Nitra 949 01**

**ŠTATÚT ŠPORTOVEJ TRIEDY**

**SO ZAMERANÍM NA FUTBAL**

**Čl. 1**

**Úvodné ustanovenia**

1. Štatút športových tried (ďalej len ŠT) upravuje podmienky zabezpečenia starostlivosti o žiakov športových tried v Základnej škole, Tulipánová 1 v Nitre a osobitosti organizácie výchovno – vzdelávacieho procesu v týchto triedach.

2. Športová trieda je trieda určená pre žiakov 5. – 9. ročníka so športovým nadaním v súlade s § 103 – 105 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a § 9 ods. 2 a § 12 Vyhlášky č. 224/2011 MŠVV a Š SR, ktorou sa mení a dopĺňa vyhláška č. 320/2008 Z. z. o základnej škole a v súlade s Usmernením Ministerstva školstva Slovenskej republiky zo dňa 1. februára 2002 č. 151/2002-71 k starostlivosti o športovo nadanú mládež.

**Čl. 2**

**Organizácia výchovno-vzdelávacieho procesu v športových triedach**

1. Do ŠT v ročníku sa zaraďujú žiaci športového odvetvia futbal.

2. Učebný plán v ŠT vychádza zo Štátneho vzdelávacieho programu

**Podmienky výchovnovzdelávacieho procesu sú nasledovné a záväzné:**

1. Učebný plán v ŠT vychádza zo Štátneho vzdelávacieho programu a Školského vzdelávacieho programu v každom ročníku s rozšírením vyučovacích hodín o predmet Športová príprava v počte 4 hodiny týždenne. Športová príprava je súčasťou rozvrhu hodín a započítava sa do celkového počtu vyučovacích hodín žiaka. Forma hodnotenia: absolvoval – neabsolvoval.

2. Žiak sa pravidelne zúčastňuje tréningového procesu, zápasov a futbalových sústredení. V prípade absencie, predkladá ospravedlnenie od lekára alebo od zákonného zástupcu z vážnych dôvodov. V prípade uvoľňovania žiaka z vyučovania na zápasy, sústredenia, reprezentačného zrazu klub požiada o uvoľnenie žiakov s dostatočným predstihom.

3. Vymeškané hodiny športovej prípravy sa započítavajú do celkového počtu vymeškaných hodín na žiaka. Absencie žiaka zapisuje učiteľ športovej prípravy (tréner) do triedneho knihy.

4. Pre zabezpečenie koordinácie výchovno-vzdelávacej činnosti a športovej prípravy zriadi riaditeľ školy ako svoj poradný orgán Radu ŠT. Členmi rady sú spravidla zástupca riaditeľa školy, zástupca príslušného športového klubu, tréner, zástupca rodičov.

5. Rada ŠT sa schádza spravidla operatívne, minimálne však 2x za školský rok.

**Čl. 3**

**Prijímanie, zaraďovanie a vyraďovanie žiakov**

1. Do ŠT – zameranie na futbal sa vyberajú športovo – talentovaní žiaci z rôznych základných škôl na základe prijímacích skúšok, súhlasu lekára a zákonného zástupcu žiaka.

2. Žiakom, ktorí prestupujú počas školského roka z inej školy, na ktorej nie sú športové triedy, umožní ZŠ absolvovať športové výkonnostné a zdravotné testy v danom ročníku. Ak žiak navštevoval na inej škole športovú triedu/bežnú triedu so ŠP a dosahoval požadované výsledky v prospechu, správaní a v športovom raste, môže byť zaradený do ŠT aj bez športových výkonnostných testov.

3. Pri porušení školského poriadku alebo štatútu hráča rozhodne vyučujúci telesnej a športovej výchovy/tréner v spolupráci s triednym učiteľom o dočasnom zákaze športovej činnosti. O dĺžke zákazu športovej činnosti informuje tréner zákonného zástupcu písomne.

4. Riaditeľ školy po prerokovaní v pedagogickej rade môže vyradiť žiaka zo ŠT, ak stratí predpoklady na:

* Ďalší športový rast – posúdi tréner spolu s triednym učiteľom alebo lekárom;
* Neprospieva alebo má zníženú známku zo správania – posúdi vyučujúci daného predmetu s triednym učiteľom a rozhodne pedagogická rada školy;
* Rozvoj športového nadania nie je možný z dôvodu zhoršenia zdravotného stavu – posúdi lekár;
* Ak žiak vynechá 25% realizovaných tréningových hodín bez predloženia ospravedlnenia lekára alebo zákonného zástupcu a pristupuje k tréningovému procesu benevolentne;
* Riaditeľ školy informuje o vyradení žiaka zo ŠT zákonného zástupcu.

**Čl. 4**

**Podmienky prijatia žiaka do športovej triedy**

- Výborný zdravotný stav (lekárska prehliadka u lekára)

- Splnenie kritérií - testov všeobecnej a špeciálnej pohybovej výkonnosti .

**Čl. 5**

**Povinnosti rodičov**

1. Rodičia športovca sú po odovzdaní záväznej prihlášky svojho syna/dcéry a po nasledujúcej nominácii do ŠT povinní:

a. Zabezpečovať pravidelnosť dochádzky športovca na tréningový proces, v prípade nominácie na zápas, súťaž, včasnosť príchodu k autobusu, prípadne na ZŠ, štadión, halu.

b. Prípadnú neúčasť hráča včas oznámiť vedúcemu družstva, resp. hlavnému trénerovi.

c. Ospravedlniť svoje dieťa v prípade choroby - písomnou formou, e-mailom, telefonicky. Povinne sa zúčastňovať všetkých stretnutí rodičov zvolávaných školou ako aj klubom.

**Čl. 6**

**Pozícia žiaka v ŠT**

1. Žiaci ŠT sú riadnymi žiakmi školy a v oblasti výchovy, vzdelávania a hodnotenia majú rovnaké práva a povinnosti ako ostatní žiaci školy.

2. Reprezentujú nielen svoju osobu, školu, FC Nitra, ale aj mesto Nitra, sú vnímaní ako morálny vzor v dosahovaní športových výsledkov, prospechu i v správaní sa v škole, na tréningoch, zápasoch i na verejnosti.

3. Plne rešpektujú pokyny pedagógov, trénerov, vedúcich mužstiev.

4. Svoju športovú prípravu, výkonnosť zvyšujú individuálnymi aktivitami.

5. Počas tréningov a zápasov podávajú výkony podľa svojich možností a schopností.

6. Majú pravidelnú tréningovú dochádzku.

7. Snažia sa o dobré študijné výsledky, majú pravidelnú dochádzku do školy.

8. Rešpektujú vnútorný poriadok školy a riadia sa podľa neho.

9. Rešpektujú fair – play hru počas tréningov a zápasov a štatút hráča.

10. Rešpektujú zákaz výstrednosti zovňajšku a svojho vzhľadu.

11. Dbajú na správnu životosprávu.

**Čl. 7**

**Disciplinárne opatrenia**

V prípade, že sa žiak dopustí priestupkov v škole alebo počas jeho športovej činnosti dodržiava sa tento postup pri ich riešení:

- pohovor s rodičmi so zápisom

- zastavenie športovej činnosti na určitý časový úsek

- zníženie známky zo správania

- vylúčenie zo ŠT

**Čl. 8**

**Zásady vylúčenia žiaka zo ŠT**

Žiak športovej triedy môže byť z nej vylúčený z nasledovných dôvodov:

**1. VÝCHOVNÝCH :**

- na polročnom vysvedčení má druhý stupeň zo správania - podmienečné vylúčenie.

- na polročnom a koncoročnom vysvedčení má tretí stupeň zo správania.

Disciplinárne opatrenia v prípade zhoršenia správania:

V prípade, že sa žiak opakovane dopúšťa i napriek upozorneniam zo strany učiteľa, trénera drobných výchovných priestupkov (porušenie školského poriadku, tréningového poriadku) dochádza zo strany učiteľa, trénera k nasledovnému postupu:

- Učiteľ, tréner udelí žiakovi napomenutie k zlepšeniu správania.

- V prípade, že nedôjde po prvom napomenutí k okamžitému zlepšeniu správania dostáva žiak návrh na zastavenie športovej činnosti na obdobie dvoch týždňov (zápasy a turnaje).

- V prípade, že nedôjde ani po druhom napomenutí k zlepšeniu správania, žiak naďalej nerešpektuje zásady školského poriadku a opakovane sa dopúšťa výchovných priestupkov, dôjde k predvolaniu a pohovoru s rodičmi žiaka (za prítomnosti žiaka) a upozornenie na možnosť vylúčenia žiaka zo ŠT v zmysle štatútu ŠT.

- O všetkých uvedených opatreniach sa vzájomne informujú triedny učiteľ, rodič a hlavný tréner. V prípade kumulácie výchovných a zároveň prospechových výsledkov dochádza k okamžitému zastaveniu športovej činnosti minimálne na obdobie dvoch týždňov.

**2. ŠPORTOVÝCH :**

- Zhoršenie zdravotného stavu (na žiadosť rodiča doložené lekárskym potvrdením).

- Neplnenie výkonnostných ukazovateľov všeobecnej a špeciálnej pohybovej výkonnosti. Bez akéhokoľvek ospravedlnenia sa nezúčastňuje tréningového procesu (nezáujem zo strany žiaka a rodiča).

- Opakovane neplní pokyny trénerov ani po disciplinárnych opatreniach (trestoch).

**Čl. 9**

**Zabezpečenie tréningového procesu**

Predpísaný rozsah týždennej prípravy bude zabezpečený nasledovne:

- 2 vyučovacie hodiny telesnej a športovej výchovy;

- 4 vyučovacie hodiny športovej prípravy (sú súčasťou rozvrhu hodín );

- Tréningová činnosť vo futbalovom klube;

- Zápasy (prípravné, turnajové, súťažné, priateľské);

- Futbalové sústredenia podľa plánu prípravy na školský rok.

**Čl. 10**

**Personálne zabezpečenie**

1. Riaditeľ školy zabezpečí kvalifikované a odborné personálne zabezpečenie ŠT.

2. Hodiny telesnej výchovy vedú kvalifikovaní učitelia telesnej výchovy.

3. Športovú prípravu zabezpečujú kvalifikovaní učitelia telesnej výchovy, príp. profesionálni tréneri FC Nitra a.s. s príslušnou kvalifikáciou.

4. Povinnosti učiteľa telesnej výchovy/trénera:

- Vypracovať plán prípravy na školský rok;

- Povinnosť viesť tréningový denník;

- Vedenie agendy o jednotlivých žiakoch – osobné listy a evidenčné listy (výsledky testovania, počet zápasov, reprezentačné štarty, kvantitatívne ukazovatele tréningového plánu, ...)

- Spracovať a vyhodnotiť športovú činnosť ŠT v jednotlivých sezónach.

**Čl. 11**

**Materiálne a priestorové zabezpečenie**

Základná škola poskytuje telocvičňu a športový areál v objekte školy .

**Čl. 12**

**Finančné zabezpečenie**

1. Činnosť športových tried finančne zabezpečuje zriaďovateľ normatívnym financovaním.

2. Na činnosť športových tried môžu formou darov prispievať aj iné fyzické a právnické osoby

**Čl. 13**

**Záverečné ustanovenia**

Prehodnotenie a zmeny v štatúte sa uskutočňujú priebežne s oboznámením a súhlasom všetkých zainteresovaných subjektov.

V Nitre 1.9.2021

.................................................... ....................................................

PaedDr. Mária Sailerová Igor Demo

riaditeľka ZŠ športový riaditeľ mládeže